Stampa t-test tal-qari ... Id-Disa' Ġimgħa taż-Żmien ta' Matul is-Sena Il-Ħamis Il-kelma ta' Alla mhijiex marbuta. Jekk aħna mitna miegħu, għad ngħixu miegħu wkoll. Qari mit-Tieni Ittra ta' San Pawl Appostlu lil Timotju Għażiż, ftakar f'Ġesù Kristu, li qam mill-imwiet, li hu min-nisel ta' David, skont l-Evanġelju li ħabbart jien. Għalih jien qiegħed inbati sal-irbit tal-ktajjen bħallikieku għamilt xi delitt. Imma l-kelma ta' Alla mhijiex marbuta! Għalhekk kollox nieħu bis-sabar għall-imħabba ta' dawk li Alla għażel, biex huma wkoll jiksbu s-salvazzjoni, li hi ta' glorja għal dejjem fi Kristu Ġesù. Din hi kelma ta' min joqgħod fuqha: Jekk aħna mitna miegħu, għad ngħixu miegħu wkoll; jekk insofru bis-sabar, għad insaltnu miegħu wkoll; jekk niċħduh, jiċħadna hu wkoll; jekk nonqsu mill-kelma li tajna, hu jibqa' jżomm kelmtu; għax hu ma jistax iqarraq bih innifsu. F'dan fakkarhom u widdibhom sewwa quddiem Alla, li ma joqogħdux jintilfu fi kwistjonijiet dwar kliem li ma jiswa għal xejn ħlief biex jagħmel il-ħsara lil min jisimgħu. Agħmel mill-aħjar biex iġġib ruħek quddiem Alla, bħala bniedem li għadda mill-prova, bħala ħaddiem li m'għandux mniex jistħi, li jxandar bir-reqqa l-kelma tal-verità. Il-Kelma tal-Mulej R/. Irroddu ħajr lil Alla Salm 24 (25), 4bċ-5ab.8-9.10 u 14 R/. (4a): Triqatek, Mulej, għarrafni Triqatek, Mulej, għarrafni, il-mogħdijiet tiegħek għallimni. Mexxini fis-sewwa tiegħek u għallimni, għax int Alla tas-salvazzjoni tiegħi. R/. Tajjeb u sewwa l-Mulej; għalhekk juri triqtu lill-ħatja. Imexxi l-imsejkna fis-sewwa, jgħallem lill-fqajrin it-triq tiegħu. R/. Il-mogħdijiet tal-Mulej kollhom tieba u fedeltà għal min iħares il-patt u l-liġijiet tiegħu. Midħla l-Mulej ta' dawk li jibżgħu minnu, lilhom jgħarraf il-patt tiegħu. R/. AKKLAMAZZJONI QABEL L-EVANĠELJU Is-Salvatur tagħna Kristu Ġesù qered il-mewt u dawwal il-ħajja permezz tal-Evanġelju. EVANĠELJU Ma hemmx kmandament ieħor akbar minn dawn. Qari mill-Evanġelju skont San Mark F'dak iż-żmien, wieħed mill-kittieba resaq fuq Ġesù u staqsieh: "Liema wieħed fost il-kmandamenti kollha huwa l-ewwel?". Ġesù wieġbu: "L-ewwel wieħed huwa dan: Isma' Iżrael; il-Mulej, Alla tagħna, Mulej wieħed hu, u int għandek tħobb lill-Mulej, Alla tiegħek, b'qalbek kollha, b'ruħek kollha, b'moħħok kollu, u bil-qawwa tiegħek kollha. U t-tieni hu dan: Ħobb lil għajrek bħalek innifsek. Ma hemmx kmandament ieħor akbar minn dawn". Qallu l-kittieb: "Sewwa qiegħed tgħid, Mgħallem; għandek raġun tgħid li wieħed hemm, u li ma hemmx ieħor ħliefu. Iva, li tħobb lilu b'qalbek kollha, b'moħħok kollu, u bil-qawwa tiegħek kollha, u tħobb lil għajrek bħalek innifsek, huwa aqwa minn kull sagrifiċċju tal-ħruq u mis-sagrifiċċji kollha". Ġesù, meta rah kemm kien wieġeb bil-għaqal, qallu: "M'intix 'il bogħod mis-Saltna ta' Alla". U ħadd ma kellu l-ħila jistaqsih iżjed. Il-Kelma tal-Mulej R/. Tifħir lilek Kristu
Qari tal-Quddies tal-Ħamis tal-IX ġimgħa matul is-Sena